PRÓRROGA DO PLAN DE OBRAS E SERVIZOS (PLAN CONCELLOS) 2021
ADMINISTRACIÓN LOCAL — Provincial — Deputación Provincial (Subvencións e axudas, 31/10/2022)

O Pleno da Corporación Provincial na súa sesión ordinaria do día 28 de outubro de 2022 adoptou, entre outros, este acordo: O Pleno da Deputación, na sesión extraordinaria do 15 de decembro de 2020, mediante o acordo núm.1.7538, aprobou as bases reguladoras e a convocatoria do Plan de obras e servizos (Plan Concellos) 2021, en diante Plan Concellos 2021, publicadas no Boletín Oficial da Provincia de Pontevedra (BOPPO) núm.1, de 4 de xaneiro de 2021. Este plan elabórase para cumprir o mandato contido no artigo 36.2 da Lei 7/1985, de 2 de abril, reguladora das bases do réxime local (LRBRL), e colaborar cos concellos na prestación integral dos servizos públicos segundo o seu tamaño e a súa poboación. Trátase, polo tanto, de garantir os principios de solidariedade, equilibrio e cohesión territorial, asegurando para o conxunto da veciñanza unha prestación axeitada e íntegra dos servizos de competencia municipal. O Plan Concellos ten como beneficiarios os concellos da provincia de ata 50.000 habitantes, de modo que a colaboración cos concellos de máis de 50.000 habitantes, non beneficiarios deste Plan, se instrumenta a través de convenios de colaboración coa correspondente asignación orzamentaria. O Plan Concellos 2021 ten carácter anual e dotouse cun importe global de 42.500.000,00 euros, distribuídos en cinco aplicacións orzamentarias: 1.—21/942.9425.762.45 Liña 1. Investimentos en obras e servizos de competencia municipal, dotadas con 30.000.000,00 euros.2.—21/942.9425.462.03. Liña 3. Emprego, dotada con 9.500.000,00 euros.3.—21/942.9425.462.00. Liña 2. Gastos derivados da realización de actos culturais, deportivos, sociais, educativos etc., dotada con 1.500.000,00 euros 4.—21/942.9425.462.45 e 21/942.9425.762.46 Liña 2. Amortización de débedas con entidades financeiras, pagamento de débedas con acredores de gasto corrente e investimentos e gastos correntes, dotada con 1.500.000,00 euros. Os investimentos que propoñen os concellos ao abeiro do Plan Concellos 2021 están suxeitos a certas dificultades administrativas derivadas, principalmente, da protección do medio e do patrimonio. O proceso para obter licenzas afecta moi directamente a Administración municipal, asentada na técnica da intervención a través das autorizacións previas á actuación dos prestadores de servizos. A dilación na obtención das licenzas e dos permisos necesarios, en todo caso, para a execución das obras, está a provocar retrasos no desenvolvemento dos investimentos subvencionados, polo que se estima conveniente estender o prazo de execución e, consecuentemente, tamén o de xustificación, co fin de garantir que os concellos dispoñan do tempo suficiente para xestionar a realización das actuacións subvencionadas cumprindo coas cautelas impostas pola normativa vixente. A experiencia destes últimos anos evidencia o notable incremento na complexidade da xestión destes expedientes, que depende tanto do acerto das entidades interesadas na presentación da documentación coma da axilidade dos entes encargados de emitir as autorizacións sectoriais. Por outra banda, debe terse en conta que os beneficiarios das axudas son principalmente os concellos de menos de 50.000 habitantes e, polo tanto, aqueles con maiores carencias en materia de xestión. A falta de persoal e a necesidade de recorrer a asistencias externas retrasou notablemente a súa tramitación. O Plan Concellos 2021 recolle nas súas bases 17.ª e 19.ª a posibilidade de modificar os acordos e as resolucións de concesión cando concorran circunstancias excepcionais e os reinvestimentos das baixas producidas na mesma obra ou noutra distinta, así como a tramitación de modificados de proxectos. A propia natureza dos cambios de aplicación, que se producen de modo excepcional e non poden ser previstos na concesión, así como a tramitación de baixas das que, en principio, non se pode dar conta ata a finalización do procedemento de xustificación do investimento primixenio, implican un horizonte temporal máis longo do que se pode prever na concesión orixinal. Ademais, estes casos supoñen unha tramitación administrativa idéntica ás concesións orixinais, polo que semella difícil que todas elas se poidan realizar, executar e xustificar no prazo previsto inicialmente no plan. Tras o descenso experimentado no ano 2020, en 2021 os prezos das materias primas empezaron a subir con forza nun contexto de recuperación económica. Esta alza no custo das materias primas que resultan necesarias para a execución de certas unidades de obra repercutiu de maneira moi intensa nos contratos dos investimentos. A todo isto, actualmente, hai que engadir os efectos da invasión de Ucraína, que está a provocar o desabastecemento dos mercados, o encarecemento das materias primas e da enerxía, riscos pola falta de pagamentos, execución de avais, paradas na produción e tensión nos fluxos de caixa. Nun contexto de inestabilidade como o que estamos a vivir, a execución dun número moi significativo de contratos públicos está paralizada. Os contratistas están a evidenciar como se altera fortemente a economía dos contratos por mor do extraordinario incremento dos custos, incremento que non era previsible no momento da licitación e que está a retrasar as execucións dos investimentos e a provocar que moitos procedementos de contratación queden desertos. A magnitude e o carácter imprevisible da alza experimentada nos últimos meses aconsellan prorrogar o Plan Concellos 2021 para que os concellos poidan readaptar, na medida do posible, os seus proxectos aos prezos de mercado ou axustar o número de actuacións que se realicen. A finalidade da Liña 1 do Plan Concellos 2021 é a axuda económica aos pequenos municipios para executar proxectos de obras e servizos, polo que a extinción da subvención e do programa debe producirse no momento que se realizou o investimento que fundamentou a concesión da axuda. O Plan Concellos estende a xustificación con respecto á liña 1, de Investimentos, a aqueles que se produzan como consecuencia da aplicación das baixas, ata o 31 de decembro de 2022, segundo se sinala na base 21.ª, polo que debe entenderse que o plan está vixente na actualidade. Neste sentido, circunstancias sobrevidas e imprevisibles coñecidas por todos e non imputables á actuación da Deputación e dos concellos beneficiarios están a producir retrasos na execución das obras incluídas no plan, licitacións que quedan desertas e, nalgúns casos, rescisións dos contratos de obras. Esta última circunstancia está a orixinarlle, así mesmo, prexuízos notables á Administración. O proceso de terminación dunha obra que foi rescindida supón para a Administración un custo adicional que supera amplamente a do orzamento de adxudicación, pois vese na obriga de habilitar un novo procedemento de licitación, o que orixina importantes dilacións na posta en servizo dunha obra. Todas estas circunstancias implican que non se está a respectar o horizonte temporal previsto inicialmente nas bases do Plan Concellos 2021. Ademais, de acordo co artigo 8 da Lei 38/2003, de 17 de novembro, xeral de subvencións (LXS), a xestión das subvencións debe acomodarse ao principio de eficacia no cumprimento dos obxectivos fixados pola Administración outorgante. En caso de non estenderse a vixencia do plan poderíase ocasionar a execución incompleta e deficiente das obras, o que iría en detrimento dos fins perseguidos co Plan Concellos 2021. En todo expediente de contido económico conflúen dous tipos de normas: de legalidade substantiva e de legalidade financeira, aplicables ás diferentes actuacións da Administración. Desde o punto de vista xurídico, establécese que todos os actos deben ser sempre adoptados polo órgano competente. Desde o punto de vista económico, como se recolle no Real decreto lexislativo 2/2004, de 5 de marzo, polo que se aproba o Texto refundido da Lei reguladora das facendas locais (TRLRFL), o órgano competente deberá adoptar os actos de autorización, disposición, recoñecemento da obriga e proposta de pagamento fase no momento oportuno do procedemento. A execución dos acordos de concesión e o libramento do crédito implica que previamente as actuacións subvencionadas deben estar rematadas na súa totalidade e xustificadas. Na conxuntura actual isto non será posible se os créditos comprometidos no Plan Concellos 2021 non se incorporan ao exercicio orzamentario 2023 e non se estende, polo tanto, a vixencia do plan. De acordo co disposto nos artigos 182 do TRLRFL e 34 e seguintes do Real decreto 500/1990, de 20 de abril, os créditos do Plan Concellos 2021 poderíanse incorporar ao orzamento de 2023, previa tramitación do correspondente expediente de incorporación de remanentes de crédito, unha vez aprobada a liquidación do orzamento xeral de 2022. De conformidade co disposto na LRBRL, os plans de cooperación concíbense como un instrumento de acción pública, respectuoso co principio de autonomía, que ten por obxecto corrixir os desequilibrios municipais en materia de infraestruturas e equipamentos e axudarlles aos concellos a dotarse da práctica totalidade dos servizos locais mínimos e obrigatorios recollidos no seu artigo 26. Por conseguinte, segundo se establece na disposición adicional 8.ª da LXS, as axudas que se outorgan ao abeiro destes plans réxense pola súa normativa específica, e son de aplicación supletoria as disposicións contidas na devandita lei. O procedemento de concesión das subvencións foi o de concorrencia non competitiva, ao abeiro do artigo 22 da LXS. A ampliación dos prazos non lle afecta á asignación do crédito, de xeito que nin se vulnera o principio de igualdade recollido no artigo 8 da LXS, nin se prexudican dereitos de terceiras persoas. De conformidade cos artigos 17.3. i) e 30 da LXS, as bases reguladoras recollen o prazo de xustificación das actuacións ao abeiro do plan ata o 31 de decembro de 2022. A Lei 39/2015, de 1 de outubro, do procedemento administrativo común das administracións públicas prevé a ampliación de prazos, tanto de oficio coma a petición das persoas interesadas. De acordo co artigo 32, esta ampliación poderá acordarse antes do vencemento do prazo que se vai ampliar, se as circunstancias o aconsellan e non prexudica dereitos de terceiras persoas, por un prazo que non exceda da metade do inicial. Así mesmo, o artigo 70 do Regulamento da LXS establece que, salvo precepto en contrario nas bases reguladoras, o órgano concedente da subvención poderá acordar unha ampliación do prazo de presentación da xustificación que non exceda a metade deste. Para computar os prazos que se van ampliar tense en conta o prazo do que dispoñían as persoas beneficiarias desde a finalización do prazo de presentación das solicitudes; é dicir, o 6 de abril de 2021 ata a o límite máximo previsto nas bases, o 31 de decembro de 2022. O artigo 70 do Regulamento da LXS remite ás normas do procedemento administrativo común, que esixen a motivación da ampliación de prazos. Queda recollido no expediente a concorrencia dos motivos que aconsellan esta ampliación, derivada de circunstancias sobrevidas e imprevisibles, que, en calquera caso, quedan fóra do control tanto da Deputación coma dos concellos. Visto todo o anterior considérase que, ao cumprirse o recollido en puntos anteriores, debería permitirse a aplicación dos créditos comprometidos dentro da Liña 1 do Plan Concellos 2021 ata que se cumpran as actuacións subvencionadas, sen exceder, en todo caso, o 31 de outubro de 2023, dado que as circunstancias así o aconsellan e con iso non se prexudican dereitos de terceiras persoas. Á vista dos antecedentes e consideracións expostas; con base na documentación relativa ao citado plan que obra no expediente; á vista dos informes da xefa do Servizo de Cooperación, do 20 de setembro de 2022 (emendado en data 17 de outubro de 2022), da Intervención provincial, do 11 de outubro de 2022, e da Secretaría xeral, do 27 de setembro de 2022, no que se lle presta conformidade á proposta do Servizo de Cooperación e visto o ditame da Comisión Informativa de Cooperación Municipal, Cooperación Transfronteiriza e Cohesión Social, emitido, en data 21 de outubro de 2022, antes da súa elevación ao Pleno; de conformidade cos artigos 33 da Lei 7/1985, de 2 de abril, reguladora das bases do réxime local, e 70 do Real decreto 2568/1986, de 28 de novembro, polo que se aproba o Regulamento de organización, funcionamento e réxime xurídico das entidades locais, o Pleno acorda: 1.º. PRORROGAR o prazo para solicitar as subvencións por reinvestimento de baixas ou cambios de finalidade, ata o 31 de maio de 2023.2.º. PRORROGAR o prazo de execución dos investimentos ao abeiro da Liña 1, Investimentos, do Plan Concellos 2021, ata o 30 de setembro de 2023.3.º. PRORROGAR o prazo de xustificación dos investimentos ao abeiro da Liña 1, Investimentos, do Plan Concellos 2021, ata o 31 de outubro de 2023. O que lle comunico a Vde. para o seu coñecemento e efectos, coa salvidade que establece o art.206 do RD 2568/86, de 28 de novembro. O Secretario (Asinado dixitalmente na data que figura á marxe)